د هندو لږکيو پرضد د کرکې په وېنا د پنجاب د وزير سخته غندنه شوې
د پاکستان تحریک انصاف ګوند د پنجاب صويي د حکومت د اطلاعاتو وزير فياض الحسن چوهان په سوشل ميډيا يوه ويډیو خپره شوې چې پکې هغه د هندو لږکيو پرضد د کرکې وېنا کوي.
کراچۍ — نوموړی یوې دستورې ته په وېنا کې وايي  د" غوا متيازې څښونکومونږ مسلمانان يُو" او که تاسو زمونږ نه ډېر يئ خو کوم څیز چې زمونږ سره دی هغه تاسو نه شئ ساتلی "د بوتانو عبادت کوونکو". د چوهان دا بيان په داسې وخت کې مخې ته راغلی چې امریکې پاکستان د مذهبي ازادیو څخه د سرغړونې په اړوند د ځانګړې اندېښنې نوملړ ته اچولی دی. په سوشل ميډيا د فياض الحسن دغې وېنا ته سخت غبرګون ويل شوی او غندنه يې شوې ده. په سيند صوبه کې مدني فعال کپيل دېو د پنجاب د وزير اطلاعات د وېنا ويډیو خپره کړې او ورسره يې ليکلي، "د پاکستان سره د مينې په بدل کې د پنجاب صوبې د پي ټي ايي وزیر فياض چوهان مونږ ته په ځواب کې ناوړه توري کاروي او وايي چې (د غوا متيازې څښونکو) او د (بت عبادت کوونکو)، خو دا احساس نه لري چې په پاکستان کې څلور ملينه هندوان اوسيږي. تر دې چې په پي ټي ايي کې د اسمبلۍ ممبران دي". د پيپلز ګوند د پارلیمان غړې شېرې رحمان د فياض چوهان د وېنا غندنه کړې ده. په سوشل ميډيا د سختو نيوکو وروسته د پاکستان تحریک انصاف ګوند حکومتي وزیرانو هم د چوهان د وېنا پرضد خپل غبرګون څرګند کړی دی. د بشري حقونو وزیرې شيرين مزاري ويلي، "دا د غندنې وړ ده او څوک هم دا حق نه لري چې د بل په مذهب حمله وکړي. زمونږ هندي وګړو د دې ملک دپاره قربانۍ ورکړي دي". دغه ډول د پاکستان تحریک انصاف ګوند ځينې نورو مشرانو هم خپل غبرګون څرګند کړی دی. امریکې تېر کال د دسمبر په مياشت کې پاکستان د مذهبي ازادیو څخه د سرغړونې په اړوند د ځانګړې اندېښنې نوملړ ته اچولی خو د دې باوجود دې هېواد ته د احتمالي اقتصادي بندیزونو څخه استثنا ورکړی شوې وه. د امریکې خارجه وزارت د مذهبي ازادۍ د نړیوالې مادې ۱۹۹۸ په اساس د پاکستان سره سعودي عرب، چین، تاجکستان، ترکمانستان، سوډان، برما اریټریا اؤ شمالي کوریا د مذهبي ازادۍ څخه د سرغړؤنې د اندېښنو ځانګړي نوملړ ته اچولي وو. د فرورۍ په مياشت کې په نړيوال کچ د مذهبي ازادۍ دپاره د امریکا ځانګړي استازي سېم براؤن هېک ويلي د پاکستان د بهرنيو چارو د وزير شاه محمود قرېشي سره ليدلي او پاکستان غواړي چې د مذهبي ازاديو د سرغړونې د فهرست څخه بهر شي. پاکستان کې وخت په وخت د لږکيو زورولو او د هغوي پرضد د کرکې د بيانونو خبرونه مخې ته راځي.